Wir, Leupolt, von gots gnaden hertzog ze Osterrich, ze Steyr, ze Keͣrnden und ze Krain, graf ze Tyrol ꝫcꝭ, ✳ bekennen und tùn kùnt ✳ fùr ùns, unsˀ brùder und erben,
daz wir haben angesehen ✳ daz erber, selig leben, ✳ daz uf der hofstat und in dem hus des waldes im Scherntzberg lang zit von frùmen brùdern und altvaͤttern
gehalten und gefuret ist ✳ und noch furbazz hin ✳ daselbs mit gotes hilf sol und mag volbracht werden, ✳ wan nù der erber brùder ✳ Hanns Mangolt von Waltzhùt
das vorgenan̄ hus und hofstat, ✳ auch die cappel darinne mit grosser arbait und notdurftigen baw vast gebessert hat, daz wir dest mer dartzù genaiget sind.
und darūb haben wir, got und seiner lieben mùter ✳ Marien ze lob und ze eren, ✳ ùns selb und unsˀn vordˀn zehilf und ze furdrung ewiges lons, ✳ dasselb walthus
mit der cappel und auch mit aller zugehòrung und begriffnūg, als ez von alter zit untz her komen ist, ✳ begnadet und gefreyet und gentzlich in unsern schirm
genomen, ✳ freyent und begnadent ez auch ✳ wissentlich ✳ mit kraft ditz briefs, ✳ also das alle die brùder, so nùzemal daselbs wonhaft sind ✳ oder hie nach in kunftiger
zit ✳ uf derselbn̄ hofstat wonhaft werdent, daz vorgen̄ hùs ✳ und die cappeln ✳ in grosser wird und in guten eren halten sullent, und sùnderbar an all wùstung
und verswechung der sachen, dingen, gezierden und stukhen, ✳ so dartzù und darin gehòrent, ✳ nichtes usbeschlossen, ✳ alles inbegriffen. ✳ und der eltist brùder ✳ sol dasselb
hus ✳ in gùter gehorsami ✳ mit geistlicher ordnūg ✳ beschaidenlich halten und besorgen ✳ bey seinē leben, ✳ als ez im danne von seinē vordˀn bevolhen ist, uszerichten. ✳ auch sol derselb eltist brùder ✳ und altvattˀ ✳ vollen gewalt habn̄ ✳ an seinē tod oder var, und ein yeglicher nach im, von ainē an den andˀn, ✳ daz obgenan̄
hus ze besetzen, ✳ nach gotes lob ✳ und ere, ✳ in der wis und ordnūg, als vor geschribn̄ stat. ✳ weͣre aber, ✳ daz die brùder, ✳ die nù oder hernach uf der egen̄ hofstat
ir wonūg und beleiben habn̄t, ✳ von gotes geschichte abstùrbent ✳ all sament, daz keiner uf der hofstat belib, ✳ so sullent unsˀ lieb andechtigen in got, die eptissin
und der convent ze Kunigsvelt unsers klosters, ein vogt im Eigen, ✳ der denne zemal ist, ✳ und die gebùren gemeindlich ✳ des dorffes ze Schrentz, ✳ mit rat und
gevallen der brùder ✳ diser nachbenempten husern ✳ im Kestenberg, ze Brugg im Stein, ✳ ze Lobsperg, in dem Tegermos ✳ und ze Wirnalingen, ✳ dasselbig hus und
die hofstat mit andern frumen, erbern brudern in unserm namen besetzen, wenn oder wie dikh das ze schulden kùmpe. ✳ auch mùgent sy von unsern wegen
dieselben brùder, ✳ die sy also geschikhet, erwellet und gesetzet habn̄t ✳ zu der egen̄ hofstat, wider verkern und in urlaub gebn̄, ✳ ob sy ein missvalln̄ ✳ an inen
hetten ✳ oder daz si sich ✳ anders hieltent in armen, geistlichem leben, ✳ denn sy billich soltent, ✳ und mugent denne das vorgen̄ hus ✳ und die hofstat an unser stat
mit andern fromen brùdern wider umb besetzen, ✳ doch also, ✳ daz das entsetzen ✳ und besetzen beschehen sol ✳ mit rat der waltbrùder, ✳ die in den vorgen̄ hùsern
gesessen sind, ✳ von merklicher sach wegen und durch keinen mùtwillen noch gewalt. ✳ und were, ob sich fùget, ✳ das semlich bruder von sach wegen, ✳ als vorgeschriben ist, ✳ von dem hus und der hofstat verkert wùrden, ✳ oder ob dheiner sust ✳ von demselben hus ✳ durch mùtwillen, ✳ von strenkeit ✳ oder durch ander sach
keren wolt, ir weͣr ainer oder mer, ✳ wie sich das schikhet, und der ichtzit zu der hofstat breͣchte ✳ oder getzogen hett, daz sol slechtiklich ✳ bey dem hus beliben, ✳
also das er lediklich ✳ und einvaltiklich ✳ dannē scheid ✳ und kein vordrūg noch ansprach ✳ fùrbaz hab ✳ zù den brùdern desselben hus, ✳ in dheiner hand wis ✳ noch
mit dheinen sachen, ✳ an all geveͣrde. ✳ wir meinen auch, ✳ daz dhein unsˀ amptm̄, vogt, richtˀ noch undertan, ✳ odˀ wer er sey, ✳ mit der hab, ✳ so die brùdˀ hindˀ
in lassent, ✳ die da uf der vorgen̄ hofstat absterbent, nichtes ze tùn oder ze schikhen habent, ✳ weder in erbs wis von freuͦntschaft noch von andˀn sachn̄
wegen, ✳ und das dieselb hab, ✳ ez sey ligend oder varent gùt, ✳ vil oder wenig, ✳ an all irrūg ✳ und verwandlūg ✳ belib in der wis und meynūg, als ez die
brùder bey irem leben ✳ oder an irem end ✳ geschaft habent. ✳ dartzù wellent wir den besundˀn gnaden, ✳ daz die bruder, die uf der vorgen̄ hofstat wònt,
in unserm holtz, ✳ daz bey derselben hofstat ✳ und darūb gelegn̄ ist, ✳ holtz brùchen ✳ und haben sullent ze prennen ungeverlich. ✳ und davon gepietn̄
wir allen grafen, fryen, hˀn, rittern, knechten, stetten, schultheissen, reͣten, burgˀn, ✳ vogten, amptlùten und gemeindlich allen unsˀn undertanen, ✳ den
disˀ brief getzaigt wirdet, ✳ daz ir das vorgen̄ hus, ✳ hofstat und cappeln̄, mit aller zugehorūg, und die brùder, ✳ so yetzund ze mal oder hienach daselbs
wonhaft werdent und gessessen sind, ✳ bey disˀ gnad und freiheit ✳ und bey allen vorgeschribn̄ stukhn̄ ✳ vestiklich haltent und schirment und in daran
kain invall, hindernùsse oder beswerūg tùnd ✳ noch widervaren lassent in dheinen weg, ✳ wan das ist gentzlich unsˀ maynūg. ✳ der gebn̄ ist ze Badn̄,
an mitwochen nach gotzlichnams tag, ✳ nach Krists gepùrde dreutzehen hundert jar, darnach in dem newn̄ und newntzigistem jare. ✳
✳ d ✳ dux ꝑ m̄ curꝭ